
TARDA  CONCOCTIONE. 


Cibus  per  gulam  in  ventriculum  dimissus  va- 
rias patitur  mutationes,  quas  concoctionem  dici- 
mus ; haec  autem  concoctio  quotidianae  corpo- 
ris jacturae  occurrit.  Inter  viscera  quae  in  hac 
ciborum  mutatione  versantur,  locum  merito  pri- 
marium ventriculus  sibi  vindicat,  quippe  qui  hu- 
morem concoctioni  maxime  idoneum  suppeditat. 
Tam  arctus  sane  est  nexus  hanc  inter  et  alias  cor- 
poris humani  partes,  ut  omnes  hujus  affectiones, 
sive  salutares  sive  noxiae  sint,  ventriculum  statim 
afficiant ; eoque  male  se  habente,  non  solum  a- 
ctiones  naturales  corporis,  verum  etiam  animi 

munera,  aliqua  ex  parte  impediuntur  et  retardan- 
tur. Hinc  Q.  Serenus  Samonicus  : 


Qui  stomachum  regem  totius  corporis  esse 
Contendunt,  vera  niti  ratione  videntur. 

Hujus  enim  validus  firmat  tenor  omnia  membra  : 
At  contra  ejusdem  franguntur  cuncta  dolore. 
Quin  etiam,  nisi  cura  juvat,  vitiare  cerebrum 
Fertur,  et  integros  illinc  avertere  sensus. 


Ii  igitur  morbi  a quibus  maxime  laborat  ven- 
triculus, intentionem  animi  et  prudentiam  haud 
mediocrem  exigunt ; et  in  plerisque  sane  summa 
medicorum  adhibenda  est  diligentia.  Ex  iis  au- 
tem morbis  nullus  fortasse  plura  incommoda  se- 
cum  fert,  quam  tarda  ciborum  concoctio  ; quae 
vocabulo  Graeco,  a Vogelio,  Culi  eno,  aliisque 
scriptoribus,  dicta  est  hvav s^/a.  Recte  quidem  Ja- 
cobus  Gregorius  : “ A prava  concoctione  cibo- 
rum innumera  oriuntur  mala,  neque  levia,  neque 
sanatu  facilia,  quamvis  raro  periculosa  observen- 
tur ; oppressio,  anxietas,  dolor  ventriculi,  ructus 
ab  aere  inter  fermentandum  extricato,  et  ventri- 

culum  irritante,  et  per  gulam  erumpente  ; nausea 
et  vomitus  a ventriculo  irritato  et  distento ; alvus 
aliquando  tarda,  aliquando  nimis  liquida ; defe- 
ctus nutrimenti,  generalis  infirmitas, partes  solidae 
laxae,  fluidae  nimis  tenues,  omnes  functiones  im- 
peditae, dolor  capitis,  vertigo,  syncope , asthma , 
palpitatio,  spiritus  valde  demissi,  praesertim  si  ae- 
ger peculiaris  constitutionis  fuerit,  interdum  po- 
dagra, nonnunquam  demum  hydrops,  vel  febris 
lenta,  qualis  tandem  lethalis  esse  potest.” 

Hic  morbus,  nunc  adeo  frequens,  rarius  apud 
priscam  gentem  mortalium  ingravescebat ; veri- 
que simile  est,  uti  dixit  Celsus,  inter  nulla  auxi- 
lia adversae  valetudinis,  plerumque  tamen  eam 
bonam  contigisse  ob  bonos  mores,  quos  neque 
desidia  neque  luxuria  vitiaverat.  V erum  ubi  pro 
labore  desidia,  pro  continentia  lubido  invasit,  va- 
letudo simul  cum  moribus  immutatur. 

Certa  dyspepsiae  signa  persecutus  est  acerrimi 
ingenii  vir  Gulielmus  Cullenus  : “ Anorexia, 
nausea,  vomitus,  inflatio,  ructus,  ruminatio,  car- 
dialgia,  gastrodynia,  pauciora  saltem  vel  plura 

horum  simul  concurrentia,  plerumque  cum  alvo 
adstricta,  et  sine  alio  vel  ventriculi  ipsius,  vel  a- 
liarum  partium  morbo.”  Multa  igitur  sunt  hujus 
morbi  indicia  ; cumque  nec  semper  idem  sit  or- 
do seriesque  signorum,  historia  ejus  non  adeo 
dilucida  est.  Nulla  aetas,  nullum  sexus,  nulla 
constitutio  corporis  non  obnoxia  est  huic  morbo ; 
juniores  tamen  sanguineique  coloris  homines,  et 
mollioris  generis  mulieres,  potissimum  vexat. 
Tardius  plerumque  progreditur,  et  perraro  cele- 
rius desinit.  Si  qua  fides  habenda  est  quibus- 
dam scriptoribus,  hoc  vitium  concoctionis  ta- 
bem omnem  pulmonibus  arcet;  a contagionis 
quoque  vi  nos  defendit;  inflammationem  vel  sum- 
movet  vel  remittit.  Hi  quidem  deliramenta  lo- 
quuntur. “ Sunt  quaedam  regiones,”  inquit  vir 
doctus  Heberdenus,  “ ubi  psora  est  morbus  fre- 
quentissimus ; atque  ibi  quoque  salutaris  esse 
existimatur.  Febris  etiam  intermittens  olim  a 
quamplurimis  medicis  credebatur  esse  ministra  sa- 
lutis; et  idem  etiamnum  nonnullis  persuasum  est. 
Itaque  ejus  adventum  sibi  et  amicis  gratulantur. 

et,  quantum  in  ipsis  est,  cavent  ne  nimis  cito  se 
proripiat.  Has  quidem  opiniones  in  Anglia  jam 
fere  delevit  dies;  et  ubi  remedium  podagrae  haud 
minus  praesens  inventum  sit,  quam  quae  ad  modo 
memoratos  morbos  adhibentur,  cognoscemus  tan- 
dem quam  tuto  et  utiliter  morbus  quoque  arti- 
cularis in  perpetuum  summoveri  possit.” 

Longum  est  omnes  hujus  morbi  notas  recen- 
sere, quippe  qui  mirum  in  modum  suam  spe- 
ciem ac  formam  mutat : tantum  igitur  mihi  di- 
cenda sunt  signa  quae  minime  variant.  Appe- 
titus cibi  deficit,  nausea  pressus  est  aeger,  prae- 
cordia tument.  Paulo  post  sumptos  cibos,  cre- 
ber sequitur  ructus  ab  aere  inter  coquendum 
emisso;  nec  praetereundam  illam  boum  more 
ruminationem  puto.  Cibus  male  concoctus  cito 
fermentescit ; atque  hinc  oritur  illa  insolita  aco- 
ris vel  vis  vel  copia,  quae  xa^iothyiav  gravissimam 
excitat.  Distentionem  quoque  nervorum  hoc 
vitium  infert : nimius  intestinorum  motus  fieri 
solet;  et  vomitus  nonnunquam  alvi  dejectioni 
supervenit.  In  hoc  autem  affectu  corporis,  vel 

propter  tardiorem  intestinorum  motum,  vel 
propter  defectum  humoris  ventriculi,  alvus  mul- 
to saepius  est  dura  et  astricta.  iEger  sine  somno 
noctem  saepe  ducit,  aut  dirae  imagines  obrepunt 
in  animum  dormientis.  Mane  autem  fauces 
ejus  et  lingua  aridae  sunt.  Multum  a dolore 
capitis  laborat,  cum  vertigine,  temporum  palpi- 
tatione, auriumque  tinnitu.  Si  vetustior  jam 
morbus  est,  mutatur  aegrotanti  color,  hebescunt 
oculi,  ora  et  labra  pallescunt,  arida  et  contracta 
est  cutis,  frigus  membra  occupat.  Deficit  a 
tarda  ciborum  concoctione  solitum  nutrimentum, 
totumque  corpus  macrescit.  Nec  tamen  interea 
mens  immota  manet ; acies  enim  ejus  hebescit, 
neque  facile  memoria,  thesaurus  ille  rerum  in- 
ventarum, repetit  illa  quae  fuerunt.  Languor 
perpetuus  omnia  habet.  Tandem  aliquando  fe- 
bris lenta,  aut  dirus  hydrops  sequitur. 

Quae  jam  diximus  signa,  tam  dilucide  docent 
ventriculum  male  se  habere,  ut  in  promptu  sit 
omnibus;  ac  plerumque,  non  semper,  medici 
hunc  aliis  morbis  nullo  negotio  dignoscunt. 

Sunt  autem  ejusmodi  morbi  qui  maximam  inter 
se  similitudinem  habent ; qua  de  re  pauca  nunc 
dicenda  sunt. 

Tardam  concoctionem  ab  affectu  hypochon- 
driaco non  semper  medici  distinguunt;  alter 
enim  morbus  alterius  speciem  nonnunquam  prae 
se  fert.  Ne  hoc  quidem  vehementer  dolendum 
est,  cum  neque  eorum  curatio  adeo  sit  diversa, 
eademque  remedia  utrique  malo  saepe  succurre- 
rint. De  affectu  autem  hypochondriaco  sic 
disserit  acris  subactique  judicii  vir  Gulielmus 
Heberdenus.  “ Etenim  mala  hypochondriaca 
et  hysterica  in  his  incognitis  rebus  tota  sita  esse 
videntur;  dum  corpus,  quatenus  sensibus  no- 
stris patet,  integerrimum  est  in  nonnullis  quos 
hic  affectus  diu  ac  pessime  habuerit.  Nihilo- 
minus, vix  est  ulla  pars  corporis,  quae  non  in- 
terdum ex  animi  affectibus  laesa  fuisse  videatur; 
nulla  autem  saepius  aut  gravius  urgetur,  quam 
intestina,  quae  in  aegris  raro  vacant  doloribus, 
gravitatis  sensu  molesto,  cruditate,  acore,  nau- 
sea, et  inflatione,  quae  fere  strangulet,  inferat- 

que  vertiginem,  atque  sensus  omnes  confundat: 
ac  cibi  cupiditas  naturalis  manet,  vel  etiam  na- 
turali major.  Urina  diluta  esse  consuevit,  et 
copiosissima ; hoc  tamen  non  est  perpetuum. 
Haud  temere  reperies  quemlibet  cordis  ipsius 
affectum,  qui  palpitationes  vehementiores  exci- 
tet, quam  hic  de  quo  sermo  est,  licet  cor  inter- 
ea sit  sanum  et  illaesum.  In  iis  etiam,  quorum 
pulmones  sunt  integerrimi,  spiritus  fit  non  mi- 
nus difficilis  et  angustus,  quam  in  justo  asthmate. 
Tum  solent  deludi  falsis  imaginibus  veluti  glo- 
borum in  faucibus  haerentium,  et  inani  strangu- 
lationis metu.  Lacrymae  quoque  sine  dolore 
profluunt.  Naresque  et  aures  odoribus  sonisque 
fictis  implentur.  Oculi  sine  manifesta  causa 
caligant.  Vertigo,  sensuum  confusio,  stupor,  et 
animi  inconstantia  sunt,  cum  attentionis  memo- 
riaeque defectione  ; quae  palam  faciunt,  facul- 
tatem aliquam  deesse,  quae  modereretur  et  diri- 
gat corporis  motus,  mentemque  esse  sub  pote- 
state aliena.  Noctu  etiam  nulla  fere  miseriae  in- 
termissio est ; nam  aeger  parum  dormit,  et  so- 

mniis  tumultuosis  agitatur,  et  saepe  expergiscitur. 
Ad  haec  accedunt  jactatio,  dolores  vagi,  ardores 
subiti,  frigidi  sudores,  terror,  tremor,  leves  mem- 
brorum distentiones,  atque  torpores,  quibus  in- 
terdum adeo  opprimitur,  ut  vel  animo  linquatur, 
et  concidat ; vel  aegre,  et  magno  conatu,  valeat 
tandem  se  colligere.” 

Haec  utique  mala  vicina  sunt : plerumque  ta- 
men tarda  concoctione  laborant  juniores  san- 
guineique  coloris  homines ; hypochondriaco  au- 
tem affectu  provectiores  aetate,  et  melancholici. 
Ubi  aetas  paulum  processit,  morbus  ille  haud  raro 
se  remittit ; hic  rursus  vergentibus  annis  ingra- 
vescere solet;  adeo  ut  in  ea  aetate  aliquid  in 
natura  spei,  vix  quidquam  in  medicina  sit.  Tar- 
da concoctio  recipit  timorem  cum  languore ; at 
malo  hypochondriaco  propria  est  longa  tristitia 
cum  longo  timore.  Hic  morbus  saepissime  caret 
anoreocia , quae  illum  semper  comitatur.  Item  que 
in  tarda  concoctione  praecordia  tumorem  mol- 
liorem habent,  neque  tam  crebra  est  nervorum 
distentio.  In  hoc  quoque  vitio  venter  modo  so= 

lutus  modo  astrictus,  at  in  illo  fere  semper 
astrictus  est.  Dicendum  igitur  cum  Culleno, 
“ hypochondriasin  esse  dyspepsiam  cum  lan- 
guore, moestitia,  et  metu,  ex  causis  non  aequis, 
in  temperamento  melancholico.” 

Proximum  est  ut  transeamus  ad  scirrhum 
pylori , qui  parvo  negotio  a tarda  concoctione 
dignosci  quidem  potest.  Gravis  enim  et  assi- 
duus est  ventriculi  morbus  5 crebriores  vomi- 
tiones, magisque  suppressus  est  venter.  Gravi- 
tatis quoque  cujusdam  in  latere  dextro  sensus 
est : nonnunquam  si  digitum  admovit  medicus, 
ibi  tumorem  sentit. 

Sunt  quaedam  quoque  indicia  conjuncta  et 
communia  clilorosi  cum  tarda  concoctione ; at 
vero  in  illo  morbo  suppressa  semper  menstrua 
sunt.  Hic  sane  est  verissimus  morbi  index; 
posuit  enim  vir  jure  magni  nominis  Cullenus, 
nullam  esse  veram  chlorosis  speciem,  praeter  il- 
lam quae  menstruorum  retentionem  comitatur. 
In  chlorosi  autem  dorsum  et  lumbi  saepissime 
dolent : pedes,  crura,  et  aliquando  totum  fere 
corpus  tumet ; quorum  nihil  in  tarda  conco- 

ctione  evenit,  nisi  jam  certa  futurae  mortis  indi- 
cia adsint.  Id  vitium  nunquam  caret  anorexia ; 
at  vero  in  chl orosi  est  maxima  et  dira  quidem 
cibi  cupiditas. 

Haec  tarda  ciborum  concoctio  nullum  saepis- 
sime periculum  affert,  nisi  morbus  vetus  esse  coe- 
perit, aliusve  supervenerit ; difficilis  tamen  ple- 
rumque curatio  est.  Sunt  autem,  ut  cum  Celso 
loquar,  quaedam  proprietates  hominum,  sine 
quarum  notitia  non  facile  quidquam  in  futurum 
praesagiri  potest.  Si  juvenis  aeger  viribusque 
adhuc  infractis  est,  si  nondum  inveteraverit 
causa  efficiens  aegrotationem,  periculi  minus  est. 
At  si  jam  aetate  aliquis  processit,  si  vetustior 
jam  morbus  est,  praesertim  si  desidia  atque  luxu- 
ria corpus  afflixerunt,  mortis  periculum  subest. 

De  hujus  morbi  causa  quam  proximam  vocant 
medici,  nihil  attinet  dicere.  Nempe  ventriculi 
humor,  qui  in  cibo  coquendo  plurimum  valet, 
in  ejus  vel  quantitate  vel  genere  peccat.  At 
non  satis  est  hoc  dixisse;  neque  enim  de  hu- 
moris natura,  ej usque  operis  functione,  satis 
nobis  liquet.  Oritur  autem  iste  fere  morbus. 

uti  mihi  quidem  videtur,  a lassa  ventriculi  tu- 
nica musculosa.  In  ea  enim  affectione  haec 
semper  debilitata  est,  et  curandi  ratio  ex  hac 
quidem  conjectura  nunquam  non  pendet. 

At  prima  origo  causae  non  latet ; et  modo 
ventriculus  ipse,  modo  totum  corpus  afficitur. 
Primus  igitur  ordo  seriesque  causarum  sunt  fer- 
vidi liquores,  opium,  nicotiana , et  alia  ejusdem 
fere  generis.  Nimius  meri  usus  plurimum 
nocet.  Intemperantes  homines  nimis  crebro 
ventriculum  irritant ; qui  quidem  vehementi  in- 
citatione inflammatus,  solitam  operis  sui  fun- 
ctionem impedit  et  retardat.  Corrumpitur  quic- 
quid  humoris  ad  cibos  coquendos  idoneum  est : 
inflammatio  cum  dolore  jocineris  et  aliorum 
quoque  viscerum  accedit.  Haec  utique  ex 
ebrietate  oriuntur,  et  quam  minime  distat  inve- 
teratus opii  usus.  Id  verum  esse  experimenta 
satis  testantur.  Primum  quidem  naturales  ven- 
triculi actiones  incitat,  deinde  sensum  aliquem 
languoris  et  taedii  relinquit.  Si  plus  aequo  quis 
assumere  solitus  est,  tarde  concoquit,  marcet 

cum  corpore  animus,  jamque  immatura  senectus 
instat.  Neque  hic  praetereunda  est  herba,  de 
qua  sic  summi  ingenii  poeta  Georgius  Buclia- 
nanus : 


Doctus  ab  Hesperiis  rediens  Nicotius  oris 
Nicotianam  rettulit. 

Nempe  salutiferam  cunctis  languoribus  herbam. 
Prodesse  cupidus  patriae. 


Raphael  item  Thorius  de  Paeto,  lib.  i. 


Planta  beata,  decus  terrarum,  munus  Olympi, 
Non  tantum  agricolis  duro  lassata  labore 
Membra  levas,  minuis  victus  absentis  amorem, 
Fundis  et  absque  cibo  sparsas  in  corpora  vires; 
Sed  radium  specimenque  Dei  sapientibus  ipsis 
Ingenium  illustras,  si  quando  aut  multa  tenebras 
Colligit  ingluvies  cerebro,  aut  molimine  longo 
Intellectus  hiat,  rerum  neque  concipit  umbras, 
Conceptasve  tenet,  vel  caeca  oblivia  regnant. 

Ut  semel  irrepsit  blando  lux  indita  fumo. 
Aufugiunt  nubes  atrae,  curaeque  tenaces. 


Is  vero  qui  vel  manducat,  vel  fumum  ejus  inhalat, 
nimis  sibi  salivam  movet,  quae  sive  devoraverit 

sive  expuerit,  vehementer  tandem  nocet.  Quo 
magis  inter  initia  ab  hac  quidem  herba  absti- 
nendum est,  ne  majori  periculo  locus  sit.  Nec 
semper  sine  periculo  evasit,  si  cui  diu  nares 
titillavit  pulvis  ex  contritis  aridae  nicotianae  foliis; 
hic  etenim  nervos  afficit,  quibus  intercedunt 
cum  ventriculo  mira  quaedam  affinitas  et  so- 
cietas. 

De  gratissima  thece  potione  lugubre  sane  car- 
men cecinit  Tissotius  in  oratione  de  Valetudine 
Litteratorum,  Lausannae  anno  1766  edita.  “ E 
potibus  litteratis  amatis  detestanda  est  imprimis 
infusio  famosi  illius  folioli,  thee  dicunt,  quod  in 
perniciem  nostram  quotannis,  retro  jam  duo 
saecula,  ex  Sina  et  Japonia,  advehitur ; hostile 
vere  donum,  quod  stomachi  et,  nisi  mature  se- 
ponatur, viscerum,  sanguinis,  nervorum,  totius 
corporis  robur  subvertit,  ut  et  malignos,  et 
omnes  chronicos  morbos,  et  nervorum  praeser- 
tim increvisse  videas  prout  thee  usus  increbru- 
erit, facileque  judicare  possis,  ex  morbis  cuj us- 
que regionis,  num  theephili  num  th ee-futroi  sint 

incolae.  Oh  quam  felix  Europa  si  communi 
consensu  saeve  prohiberetur  importatio  infamis 
folii,  nulla  alia  vi  nisi  corrodenti,  ex  acri  gummi 
quo  foetum  est,  donati;  quod  enim  principii 
adstringentis  habet  in  infuso  calido  perire  tristis 
docuit  usus.  Non  eadem  notabo  creta,  notan- 
dum tamen  celeberrimum  coffe  qui  et  vi  nocet 
aquae  ferventis  et  stimulando,  non  nisi  enim 
cum  detrimento  suo  stimulis  assuescit  natura ; 
pollet  tamen  nutriente  farina  et  subamaro  ro- 
boranteque  oleo  aromatico,  ut  bene,  in  pharma- 
copolis, utile  remedium,  reponatur,  male  in  cu- 
linis inter  quotidiana  alimenta  militet.’5 

Proximum  est  ut  de  iis  dicam  quae  totum  cor- 
pus afficiunt.  Ex  otio  autem  et  desidia  plurimi 
morbi  oriuntur ; atque  in  numero  imbecillorum, 
judice  Celso,  magna  pars  urbanorum,  omnesque 
pene  cupidi  litterarum  sunt.  “ Beati  illi, ” in- 
quit Bakerus,  " qui  negotium  cum  otio  ita  sapi- 
enter miscere,  ita  literarum  disciplinam  agitare 
solent,  ut  ea,  quae  animo  praecipue  omnium  ne- 
cessaria est,  non  sit  inimica  corpori ; qui,  dum 

hunc  alere  student,  atque  ornare,  simul,  data 
opera,  cavent,  ne  quid  illud  detrimenti  accipiat ; 
nec  in  secunda  valetudine,  adversae  praesidia 
consumantur !”  Prima  igitur  corporis  cura- 
tio exercitatio  est,  sine  qua  torpescit  sanguis, 
omnesque  actiones  naturales  impediuntur.  Hic 
etiam  dicenda  sunt  quaecunque  animum  exa- 
sperant aut  deprimunt.  Quaenam  corpori  cum 
animo  intercedat  societas,  quove  modo  se 
mutuo  afficiant,  ne  philosophiae  quidem  profes- 
sores scientia  comprehendunt,  nec  satis  conje- 
ctura persequuntur.  At  satis  constat,  vinculum 
eorum  esse  arctissimum:  corpus  animum,  ani- 
musque corpus  afficit ; et  si  doles  animo,  lan- 
guescit statim  corpus.  Atque  hinc  saepe  oritur 
cruditas,  quae  corpus  maxime  laedit.  Omnes 
etiam  purgationes,  si  nimis  frequentes  sint, 
periculum  afferunt  ; sed  magis  vitanda  est  o- 
mnis  intemperantia  libidinis,  “ Veneris  damnosa 
voluptas.”  Hae  demum  causae  morbos  plurimos 
excitant,  quo  in  numero  fere  semper  est  tarda 
et  difficilis  concoctio. 

Cognitis  jam  indiciis  quae  nos  vel  spe  conso- 
lentur, vel  metu  terreant,  ad  hujus  morbi  cura- 
tionem transeundum  est,  in  qua  tamen  re  nolo 
multus  videri.  Rationem  medendi  summo  ju- 
dicio prosecutus  est  Cullenus  ; nec  sine  fructu 
legi  potest  Edvardi  Barrii  professoris  Dublini- 
ensis  liber,  “ A Treatise  on  the  three  different 
Digestions  and  Discharges  of  the  Human  Body, 
and  the  Diseases  of  the  Principal  Organs,” 
Londini  anno  1759  editus. 

Primum  igitur  vitanda  sunt  quaecunque  mor- 
bum effecerint.  At  sublata  prima  origine  causae, 
non  protinus  sublatus  est  morbus. 

Deinde  submovenda  sunt  quae  maxime  mor- 
bum exasperant,  ut  puta  cruditates,  insolitus 
ventriculi  acor,  dura  alvus.  A vomitu  plerum- 
que incipere  oportet,  namque  in  primis  crudi- 
tates cavendae  sunt ; et  in  hoc  affectu  saepe 
utilis  est  plenior  vomitus,  quippe  qui  desides 
ventriculi  actiones  plurimum  incitat.  Deinde 
occurrendum  insolitae  acoris  vel  vi  vel  copiae, 

quae  stomachum  infestat.  Tum  ducenda  quo- 

que  est  alvus,  quae  saepius  nisi  coacta  non 
reddit. 

Et  haec  quidem  de  iis  quae  morbum  exa- 
sperant. Tertium  denique  huic  malo  remedium 
est,  imbecillitati  ventriculi  succurrere.  Sunt 
alia  vero  remedia  quae  ipsum  ventriculum,  alia 
quae  totum  corpus  afficiunt.  Ea  rursus  medi- 
camenta quae  stomachum  maxime  afficiunt,  sunt 
vel  stimulantia  vel  Ionica . Ex  tonicis  plurimum 
laudatur  cortex  Peruvianus,  de  quo  sic  Tisso- 
tius : “ Magnae  sunt  hic  partes  celebratissimi 

corticis  Peruviani  aut  kinkinae  quo  praestantius 
hoc  in  casu  non  datur  remedium  : degestiones 
restituit,  vasa  roborat,  fluida  compingit,  secre- 
tiones et  praesertim  transpirationem  juvat,  ner- 
vorum robur  erigit,  falsosque  compescit  motus.” 
Videndus  omnino  est  Radulphi  Irvini,  M.  D. 
libellus,  cui  titulus,  Experiments  on  the  Red  cmd 
Quili  Peruvian  Barii , Edinburgi  anno  1785  edi- 
tus. Neque  tamen  ignorari  oportet,  medica- 
menta amara  alvumque  astringentia,  si  usus 

eorum  nimius  fuerit,  summum  periculum  af- 
ferre. 

In  hoc  quoque  morbo  aqua  Bathonica  saepe 
utilissima  est.  “ Aqua  Bathonica  potata,”  in- 
quit Heberdenus,  “ certissime  medetur  nauseae 
matutinae  et  vomitui,  fastidio,  doloribus  ventri- 
culi, atque  aliis  ebriosorum  malis,  nisi  haec  eo 
usque  creverint,  ut  vel  hepar  factum  fuerit 
scirrhosum,  vel  hydrops  immineat;  tunc  enim 
adeo  non  proficit,  ut  res  aegri  faciat  deteriores, 
mortemque  properet.  Adversus  alia  quoque 
ventriculi  et  viscerum  mala  saepissime  profuit,  sic 
ut  operae  pretium  fuerit  omnibus  ad  eam  con- 
fugere, quotquot  laborant  cruditate,  diarrhoea 
longa,  singultu,  inflatione,  vomitu,  et  qualibus- 
cunque distentionibus,  vel  doloribus,  vel  debili- 
tate horum  viscerum,  modo  pulsus  sit  naturalis. 
Etenim  ubi  nulla  fuerint  febris  hecticae  signa, 
locus  mihi  datus  est  nunquam  suspicandi  Ba- 
llioniam his  aegris  nocuisse ; quanquam  eorum 
votis  non  semper  responderit.  Tamen  haud 
facile  est  intellectu,  quam  ob  causam  exitus 

prosper  quibusdam  defuerit.”  De  medicatorum 
autem  fontium  virtutibus,  praeclare  Georgius 
Bakerus  in  oratione  de  Affectibus  Animi  et 
morbis  inde  oriundis : “ Nec  ullus  sane  dubi- 
tandi est  locus,  quin  in  eos  omnes  aquarum  mi- 
neralium fontes,  ad  quos  tanta  frequentia  ubi- 
que gentium  confugit  quicquid  fere  invalidorum 
est  atque  aegrotantium,  a locorum  amoenitate, 
et  a jucundo  vitae  victusque  consortio,  quadam 
saltem  ex  parte,  derivetur  virtus.  Ibi  enim  ani- 
mus discit  quasi  seipsum  fugere  ; et  ab  aerumnis 
curisque  suis,  ad  res  extra  positas,  et  ad  varia 
voluptatum  lenocinia  convertitur.” 

Ea  demum  remedia  quae  totum  corpus,  ideoque 
ventriculum,  afficiunt,  ab  exercitatione  et  fri- 
gore sunt  petenda.  Prima  corporis  curatio,  uti 
jam  diximus,  exercitatio  est : summa  tamen  ad- 
hibenda est  cura,  ne,  si  quid  exercitatio  levarit, 
fatigatio  exasperet ; neque  enim  ex  nimio  otio 
subitus  labor  sine  gravi  noxa  est.  Si  quis  im- 
becillior est,  pro  exercitatione  gestatio  sit ; si  ne 
hanc  quidem  sustinet,  adhibenda  fortasse  est 

frictio.  Sunt  autem  plura  gestationis  genera,  qua? 
pro  cuj usque  viribus  aut  opibus  adhibenda  sunt: 
vehiculo  sedisse,  vel  magis  etiam  equo,  maxime 
prodest.  Lenissima  est  navi  gestatio  in  flumine, 
paulo  acrior  vehiculo;  at,  judice  Culleno,  equi- 
tatio est  stomacho  utilissima.  In  hoc  autem  af- 
fectu corporis,  exercitationis  plerumque  finis  esse 
debet  sudor,  qui  citra  fatigationem  sit.  Auxi- 
lium item  a frigore  petendum  est ; prodestque 
in  hoc  morbo,  si  quis  frigidum  et  purum  aerem 
trahere  potest,  et  saepe  salutare  est  aquis  fri- 
gidis uti. 

Quae  antiqui  medici  praeceperunt,  non  mul- 
tum abhorrent  ab  hac  nostra  curandi  ratione. 
Haec,  verbi  causa,  sunt  Celsi  praecepta.  “ Si 
quis  vero  stomacho  laborat,  legere  clare  debet ; 
post  lectionem  ambulare ; tum  pila,  vel  armis, 
aliove  quo  genere,  quo  superior  pars  movetur, 
exerceri;  non  aquam,  sed  vinum  calidum  bi- 
bere jejunus ; cibum  bis  die  assumere,  sic  ta- 
men, ut  facile  concoquat;  uti  vino  tenui  et 

austero,  et  post  cibum  frigidis  potionibus  po- 

tius.  Stomachum  autem  infirmum  indicant  pal- 
lor, macies,  praecordiorum  dolor,  nausea,  et  no- 
lentium vomitus,  in  jejuno  dolor  capitis.  Quae 
in  quo  non  sunt,  is  firmi  stomachi  est  Neque 
credendum  utique  nostris  est,  qui  cum  in  adver- 
sa valetudine  vinum  aut  frigidam  aquam  concu- 
piverunt, deliciarum  patrocinium  in  accusatio- 
nem non  merentis  stomachi  habent.  At  qui 
tarde  concoquunt,  et  quorum  ideo  praecordia 
inflantur,  quive  propter  ardorem  aliquem  noctu 
sitire  consuerunt,  antequam  conquiescant,  duos 
tresve  cyathos  per  tenuem  fistulam  bibant. 
Prodest  etiam  adversus  tardam  concoctionem 
clare  legere,  deinde  ambulare,  tum  vel  ungi  vel 
lavari,  assidue  vinum  frigidum  bibere,  et  post 
cibum,  magnam  potionem,  sed  ut  supra  dixi, 
per  siphonem:  deinde  omnes  potiones  aqua 

frigida  includere.  Cui  vero  cibus  acescit,  is 
ante  eum  bibere  aquam  egelidam  debet,  et  vo- 
mere : at  si  cui  ex  hoc  frequens  dejectio  inci- 
dit, quoties  alvus  ei  constiterit,  frigida  potione 
potissimum  utatur.”  Hactenus  Cornelius  Cei- 

sus,  cujus,  libenter  enim  viri  eruditissimi  Joannis 
Rhodii  verbis  utor,  " laudabilem  in  re  medica 
operam  annis  jam  mille  sexcentis,  et  quod  supe- 
rat, experientia,  veritatis  prima  parens,  feliciter 
probavit.  Nec  melioris  animi  quisquam  ita  ab 
omni  humanitate  remotus  fuit,  cui  non  veneran- 
dum tam  illustre  nomen.” 


FINIS. 

